open-index/open-wikipedia-markdown huggingface dataset:
Acapulco

**Acapulco de Juárez**, komunmente yamá **Acapulco**, ta un siudat i un haf importante riba e kosta pasífiko di Mexico den estado Guerrero, un 380 kilometer pasùit di Siudat di Mexico. Acapulco ta situá na un bahia hundu, semisírkular i tabata un puerto for di e periodo kolonial tempran di e historia di México. E puerto ta un parada pa liñeanan di nabegashon i krusero ku ta opera entre Panama i San Francisco, California, Merka. E siudat di Acapulco ta e siudat mas grandi di e estado, hopi mas grandi ku Chilpancingo, ku ta kapital di e estado. Acapulco tambe ta e playa i siudat resort mas grandi di Mexico i despues di Cancun, esun mas importante. 

Acapulco de Juárez ta e sede munisipal di e munisipio di Acapulco, Guerrero. E nòmber Acapulco ta bini di e idioma Nahuatl i ta nifiká "lugar ku hopi kaña". Juárez ta un referensia na presidente Benito Juárez. E siudat tin 863.431 habitante i e área metropolitano ta konta ku mas di un mion habitante (2010).
Proverbio

**Proverbio** ta un declaracion cortico y fuerte, den idioma figurativo, cu ta reflehá un sabiduria (popular), un experencia colectivo of un punto di bista moral. Un proverbio ta consisti di dos parti, caminda e prome parti ta describi un causa of condicion y e di dos parti un consecuencia of conclucion.  Tin algun proverbio cu ta contrario. Asina tin cu ta curasha conducta balente of generoso, y otro cu ta curasha prudencia of sobriedad. E estudio científico di palabranan profetico ta yama paremiologia.

Proverbionan ta practicamente invariabel. Diferente for di un ekspreshon verbal, cu ta conecta cu e topico, un proverbio ta keda usa e mesun texto. E frase ta informativo y completo aplicando e uzo di un verbo den e tempo presente.

## Papiamento
Studiando e diferente coleccionnan di dicho y proverbio cu a wordo publica no por bisa cu Papiamento ta carece di proverbio. Tampoco por indica cu suficiente siguridad si, ademas di su propio creacionnan, Papiamento/u a haya suplemento di otro idiomanan. Mayoria bia no ta difícil pa verifica e idiomanan indoeuropeo cu mas ta conta: Portugues, Spaño y Hulandes, pero pa posibel influencianan di orígen Africano of hasta Indjan ainda mester di hopi investigacion. Riba dje, no den tur caso por considera e presencia di palabranan di manera igual of casi igual como prueba cu ta trata di palabranan fia. 

E hecho cu den proverbio na Papiamento hopi biaha ta haci mencion di bestia (entre otro baca, burico, cabrito, cacho, pushi) y na un grado menor tambe mata, ta un fenomeno cu tambe ta aparece den Hulandes y otro idiomanan indoeuropeo. Tin biaha ora ta introduci proverbionan, ta uza e formula: *Bestia X ta bisa: ...  *. Ehemplo: *Cabrito di, p’e subi seru pa cacho com’e, mihor tene na cura.* 

Segun Paul Brenneker ta menciona den e introduccion di su buki *Proverbio*, e sabiduria di un pueblo ta ancra den su proverbionan. Nan ta un fuente inagotabel pa e estudio di cultura, psikico y modo di pensa.

## Literatura di proverbio na Papiamento

* P. Brenneker, *Proverbio* (1963);
* P. Cohen Henriquez & D.C. Hesseling, *Papiamentse en Negerengelse spreekwoorden*, West-Indische Gids jrg. 17 (1935);
* Idem, *Nog enige Papiamentse spreekwoorden*, West-Indische Gids jrg. 18 (1936);
* M. Dijkhoff, *Proverbio y dicho di Aruba* (1997);
* Idem, *Expresion* (2002, coleccion di proverbio y dichonan di Aruba y Antias Hulandes)
* P. Hoefnagels & W. Hoogenbergen, *Antilliaans spreekwoordenboek* (1980);
* A.J. Maduro, *Un coto di dicho, refran, proverbio i expresionnan Papiamentu i nan nificacion na Ulandes* (1959);
* Idem, *Loque a sobra den e macutu di dicho, refran, proverbio, frase i palabranan di nos lenga i nan nificacion na Ulandes* (1960);
* Idem, *Proverbio-, refran-, dicho- i expresionnan Papiamentu i nan nificashon na Ulandes* (1967, “2”1969);
* D.M. Laclé-Herrera, *Proverbionan* (2018), UNOCA
* N. van Meeteren, *Volkskunde van Curaçao* (1947, “2”1977).
Dicho

Un **dicho** ta un grupo di palabra cu ta expresa algo cu no ta cuadra cu e sentido literal di e palabranan, pero hunto ta representa un nificacion. E combinacion idiomatico di palabra fiho aki generalmente no ta contene verbo y asina no ta forma un frase completo. 

## Algun dicho comun
* *algo ta algo* = mihor algo cu nada
* *amor scondi ta tempo perdi* = si bo stima un hende sin cu e sa, bo amor no tin balor
* *baha na awa* = bay sin ningun hende sa
* *baha abou* of *basha abou* = bisa tur cos sin sconde
* *bariga yen, curason contento* = ora bo bariga ta yen, bo ta sinti bo bon
* *bishita di docter* = bishita masha cortico
* *bisa ta un y haci ta un*
* *bo a coy awa* = lo bo haya un scual of straf
* *bou cocodek* = e tin algo scondi
* *cabes di pal'i maishi* = cabes bashi
* *cacho y pushi* = tur hende
* *cada pakiko tin su pasobra* = tur cos tin su motibo
* *cu alma y cuerpo* = cu tur esfuerso
* *cu mil amor* = gustosamente
* *den un kinipi di wowo* = den un tempo cortico
* *dicho hecho* = loke un hende a bisa cu e lo haci, el a haci tambe
* *dos dede di sinti* = ora ta papia di algo cu tur hende sa y un so no sa
* *dos placa di palabra* = duna chens di papia
* *duna un hende un laba un strika* = duna un hende un bon zundra
* *esun cu yega prome ta bebe awa limpi* = esun cu yega prome un caminda semper tin mas bentaha
* *e ta cuchu di dos banda* = e ta parece di ta pa bo banda, djey e ta drey frega bo.
* *e no a perde di gana* = el a actua mes ora
* *un cancion sin fin* = algo cu ta dura pa basta tempo caba

## Mira tambe
* Proverbio
* Lista di dicho y proverbio
Tradicion oral

**Tradicion oral** o **cultura oral** ta un forma di transmiti conocemento di historia, literatura of ley di un generacion pa otro, mediante bos. E transmision ta uza palabra o cantica popular; esaki por inclui genealogia, contamento di storianan folklorico, cuentanan de hada, mito y leyenda, cantamento di balada, prosa o poesia. Di e forma aki un comunidad, den cual no tin escritura of hopi hende ta analfabeto, por transmiti herencia cultural inmaterial.

Religionnan manera Budismo, Hinduismo y Catolicismo, por ehemplo, a uza un tradicion oral, paralelo na un sistema di skirbimento, pa transmiti nan scritura canonico, ritual, himno y mitologia di un generacion pa e siguiente. Comunidadnan den Africa Subsahara a wordo denomina "civilisacionnan oral", den contraste cu "civilisacionnan alfabetisa", pa motibo di e enfasis cu ta wordo poni riba tradicion oral y e luga importante cu e ta ocupa den nan cultura.
 
Tradicion oral ta informacion, memoria, y conocemento comparti pa un grupo di hende, durante hopi generacion; e no ta mescos cu testimonio, ya cu den e casonan ey e informacion di e fuente no a ser hereda of ricibi oralmente.  Den un sentido general, "tradicion oral" ta referi na e recuerdo y transmision di un conocemento cultural specifico, preserva textualmente pa medio di expresion vocal. Como disciplina academico, tradicion oral ta referi tanto na un coleccion di obhetonan di estudio como na e metodo cu ta uza pa studia esaki.
Falcón

**Falcón** ta un di e 23 estado di Venezuela. E tin un superfisie di 24.800 km² i un poblashon di 902.847 habitante (2011). Kapital di e estado ta e siudat di Coro.

## Historia
E estado a ser fundá na 1864 bou di e nòmber Coro; na 1874 e nòmber a ser kambia pa Falcón. Esaki ta na honor di Juan Crisóstomo Falcón, kende tabata presidente di Venezuela entre 1863 i 1868.

## Geografia
Falcón ta situá den region nort di Venezuela na laman di Karibe. Den e laman aki ta keda e península di Paraguaná, ku ta konektá ku e resto di Falcón pa medio di un istmo (Médanos). Riba e península, ku ta situá 27 kilometer for di Aruba, bo por haña refinerianan di petroleo.

Tin kuater parke nashonal na Falcón: Médanos de Coro, Cueva de la Quebrada del Toro, Morrocoy i Sierra de San Luis.
Santanero

**Santanero** (*Leptodeira bakeri*), ta un especie di colebra di e genero Leptodeira cu ta pertenece na e famia di Colubridae. El a wordo describi pa prome biaha na 1936 dor di Ruthven.

## Distribucion y habitat
E especie aki ta ser haya riba e isla di Aruba y na Venezuela, riba e peninsula di Paraguaná, situá den estado Falcón. 

Na Aruba su presencia ta tur caminda. E gusta un ambiente humedo y pesey ta aparece hopi serca di dam den temp'i awacero, den mondi, hofi i curanan.

Na Aruba e especie ta protege pa ley. 

## Nomber
E especie aki a ricibí su nomber na honor di e zoologo Mericano, Horace Burrington Baker (1889-1971) cu tabata e persona cu a colecta e prome especie. E nomber Latin ta *Leptodeira bakeri* of *Leptodeira annulata bakeri*. Na Venezuela santanero ta yama sapa of falsa mapanare. Su nomber na Hulandes ta ‘Baker’s kattenoogslang’ y na Ingles ‘Baker's cat-eyed snake’, ‘Aruba cat-eyed snake’ of ‘Paraguanan cat-eyed snake’. 

## Descripcion
E especie tin e curpa fini, no mas diki cu un duim. E por yega 50 te cu 70 centimeter di largura; e midi averahe di un embra adulto ta 59.1 cm incluyendo 14 cm pa e rabo. E cabes tin skama grandi color scur y e rabo ta caba den un punta. Riba su lomba tin un patronchi cu ta alterna entre color bruin cla y bruin scur. E bariga ta color cla te blanco y no tin patronchi. Su pupila di wowo ta vertical (manera un pushi). E colebra ta tímido y no ta agresivo. Sinembargo, e tin djentenan grandi na e parti tras di su boca y veneno suave cu no ta peligroso pa hende. E veneno si por paralisa lagadishi chikitu y sapo, haciendo e santanero e unico especie na Aruba cu inmunidad contra e veneno di e sapo invasor. 

Durante dia e colebra ta sconde bou di blachi, potchi mata y piedra. E ta subi tur caminda, tambe riba cadushi y den palo. Anochi e ta mas aktivo ora e sali pa busca cuminda. E ta come sangura, sapo, insecto y lagadishi.

## Link externo
* Leptodeira bakeri, Reptile database
Mombasa

**Mombasa** ta e di dos siudat di Kenia i e kapital di e provinsia di Pwani (kosta). E siudat ta situá den e ekstremo sùitost di Kenia, kanto di Oséano indio. E tabata e promé kapital di Afrika Ost durante e era britániko, promé ku Nairobi a wòrdu elevá pa kapital na 1907. 

E siudat ta situá riba un isla di 15 km2, ku suburbionan riba e kontinente. E tin un poblashon estimá di 939.370 (ofisialmente 665.018, segun e senso di 1999), ku ta konsistí prinsipalmente di Mijikenda islamiko i Swahili. Idiomanan ofisial ta ingles i swahili.

Mombasa ta un siudat portuario importante, ku e úniko puerto marítimo internashonal di Kenia. E ta tambe un sentro importante pa e industria di turismo, spesialmente pa fakansi na kosta di Kenia. Un kantidat diverso di kompanianan di aerolinea ta ehekutá buelonan regular na e aeropuerto internashonal di 'Moi International Airport'.
Zulia

**Zulia** ta un di e 23 estado di Venezuela. E ta situa den region nortwest di e pais na Lago di Maracaibo, e kurpa di awa mas grandi den su sorto den Latino Amérika. E lago ta kubri un di e reservanan mas grandi di petroleo i gas den hemisferio oksidental. E ta e estado mas poblá di Venezuela ku un poblashon di 3,704,404 habitante (2011). Kapital di e estado ta e siudat di Maracaibo. 

Zulia ta importante pa e pais pa via di e explotashon di petroleo i mineralnan, pero mesun momento e ta un di e áreanan agríkola mas importante di Venezuela, pa su kontribushon na kria di bestia i produkshon di fruta, banana, karni i lechi.

## Historia
Na 1914, a haña petroleo na Lago di Maracaibo, loke a kambia Zulia for di un lugá deskonosí den e motor ekonómiko di Venezuela. Pesey, durante e último siglo a papia vários biaha di un posibel separashon di Zulia.

E estado awe ta un puesto di defensa di e oposishon kontra e gobernashon di Hugo Chávez i su susesor Nicolás Maduro. E konsekutivo gobernadornan di e estado, Manuel Rosales, Oswaldo Alvarez y Pedro Perez, a wòrdu arestá pa e regimen.
Réunion (isla)

**Réunion**, ofisialmente **Departamento di Réunion** (franses: *Département de la Réunion*) ta un isla den Oséano indio, ku ta un region ultramar i departamentu di Fransia. E ta forma parti di e islanan Mascarena i ta situá aproksimadamente 679 km ost di e isla di Madagascar i 175 km sùitwèst di e isla di Mauritius. Na yanüari 2024, e tabatin un poblashon di 885.700 habitante. Su kapital i siudat mas grandi ta Saint-Denis.
Saint-Denis

**Saint-Denis** (na reuniones krioyo: *Sin-Dni*), ta e kapital atministrativo (*prefectura*) di e departamento i region ultramar di Réunion, den Oséano indio. E ta situá na e punto di mas nort di e isla, serka di e boka di riu Saint-Denis.

Saint-Denis ta e munisipio mas poblá den e departamentonan franses ultramar i e di diesnuebe mas poblá den henter Fransia. Segun senso di 2020, tabatin 315,080 habitante den e área metropolitano di Saint-Denis, di kua 153,001 tabata biba den e siudat di Saint-Denis mes y e resto na lugánan den bisinario manera La Possession, Sainte-Marie, Sainte-Suzanne, Saint-André, i Bras-Panon.
Kinsena

**Kinsena** ta un tipo di klop di mas o menos un meter largo. E ta un arma den forma di un palo di rubber uza pa polis di riot. E efecto di esaki ta cu e arma ta dal mane un zwiep rond di e victima.

## Etimologia
'Kinsena' ta un palabra fia for di Spaño, *quincena*. Quincena ta nifica diescinco dia. Quincena tabata wordo uza pa pago di salario di trahador, cada pasa diescuater dia, esta personal di Lago. Despues di pagamento di kinsena, e tabata custumber pa trahador di Lago uza un gran parti di nan salario na e barnan net pafo di portanan di Lago na San Nicolas. Por lo menos, si nan casa no tabata cla para, na e porta di Lago, pa kita e placa dibiaha for di nan man. Pa esnan cu tabata scohe bar y alcohol como nan bisio, tambe tabata busca pleito. Asina, polis tabata cla para y ekipa cu nan kinsena, riba un diabierna merdia, pa cualkier disturbio.
Machismo

**Machismo** ta forma un sistema di ideanan y bista mundial di cual dominio masculino ta ser glorifica hunto cu chauvinismo door di asumi cu hombresa, forsa fisico, y potencia sexual ta e esencia ideal di un homber berdadero. Den otro palabra, machismo ta un discriminacion entre sexo, alabes bista fuerte y agresivo di e orguyo y comportacion exagera masculino. 
 E punto di bista sofocante den sociedad Arubiano riba sexualidad tin su raiznan den colonisacion y siñansanan religioso. Un ehempel tabata con instancianan educativo tabata dividi entre genero, e enfasis tabata riba hende homber pa adkiri habilidadnan specifico cu por ser aplica na e mercado laboral (por ehempel, construccion of carpinteria). Na otro banda, e curiculo prepara pa hende muhe tabata encera labor domestico.

E concepto di machismo ta un cu hopi biaha ta ser atribui na e sociedadnan Latino Americano, sinembargo, e proximidad di Aruba y similaridadnan cultural ta permiti e mesun creencianan di genero pa prospera. Chauvinismo masculino, autoridad, y dominio ta central na machismo, esencialmente e concepto aki ta ser considera e manera cu homber ta superior na hende muhe.
Homosexualidad

**Homoseksualidad** ta un orientacion sexual di personanan cu ta sinti nan mes atrae pa hende di nan mesun sexo. Hende homber cu ta sinti nan mes atrae pa otro hende homber den sentido romantico of sexual ta wordo yama gay. Hende muhe cu ta sinti nan mes atrae sexualmente pa otro hende muhe tambe por wordo yama *gay*, pero normalmente nan ta wordo yama *lesbiana*. Hende cu ta romantico of sexualmente atrae pa homber y muhe ta wordo yama *bisexual*.

Aunke homosexualidad ta di tur tempo y tur pais, den hopi cultura e tabata y ta ser desprecia, di manera cu hende homosexual a bira victima di marginalisacion, discriminacion of persecucion. For di siglo 19 gay y lesbiana den e mundo occidental a purba libera nan mes for di esaki dor di lanta un movemento di emancipacion cu a logra hopi di su metanan den diferente pais. Ademas di esaki, un cultura gay chikitu, pero distinto, a surgi. Homosexualidad a keda constatá den mas cu 1.500 especie di animal. 

Hende homosexual, ambos lesbiana y gay, ta forma parti di e comunidad LGBT, hunto cu hende bisexual y transgenero.

## Causa
E causa exacto di homosexualidad no ta conoci, pero ta sospecha cu e ta e resultado di un intercambio compleho di influencianan genetico, hormonal y ambiental. Den transcurso di tempo, hopi teoria a ser propone tocante e causa di orientacion sexual, pero te awor ningun di nan a haya aceptacion amplio. Sinembargo, tin indicacionnan fuerte cu e factornan biologico no-social ta di gran importancia den e desaroyo di e orientacion sexual. No tin prueba pa e idea cu educacion of experencianan for di trempan ta hunga un rol den esaki. 

## Mira tambe
* Sexualidad
* Heterosexualidad
Nueva Caledonia

**Nueva Caledonia** (franses: *Nouvelle-Calédonie*) ta un teritorio insular di Fransia ku un status spesial. E archipiélago ta forma parti di region di Melanesia i Oseania den Oséano Pasífiko. E ta situá ost di Australia, sùit di Vanuatu, west di Fiji i nort di Nueva Zelandia. E archipiélago ta konsistí di e isla prinsipal Grande Terre (ku tambe ta yamá Nueva Caledonia), e Islanan Lealtat, di kua Maré, Lifou i Ouvéa ta e islanan mas importante, e Islanan Chesterfield i algun isla mas chikitu. E kapital i e siudat mas grandi di e teritorio ta Nouméa.

E teritorio tin un superfisie di 18.575 km2 i un poblashon di 290.009 habitante (2020).  E poblashon ta konsistí prinsipalmente di melanesio i oropeonan. E pueblo indigena ta kanako. Riba 4 di novèmber 2018, durante e referéndum di independensia di Nueva Caledonia, un mayoria di e habitantenan a deklará ku nan no ke separá for di Fransia. Nueva Caledonia ta un di e pais i teritorionan ultramar di Union Oropeo i ta miembro di OCTA.

## Ekonomia
E unidat monetario ta CFP-frank. Riba e isla prinsipal di Nueva Caledonia tin un reserva grandi di nikel, ku ta representa entre 20 pa 30 porshento di e reserva mundial di nikel. Nikel ta nesesario pa e produkshon di entre otro bateria i telefòn mobil. Tin 25 aeropuerto den e área. Aircalin i Air Calédonie ta e dos aerolínea di e teritorio.
Nouméa

**Nouméa** ta kapital i siudat mas grandi di e teritorio franses di Nueva Caledonia. E ta situá riba un peninsula den e parti sur di e isla prinsipal di Grande Terre. E tin un poblashon di 99.926 habitante (2014) ku ta konsistí prinsipalmente di oropeo, polinesio, indones i vietnamita. E área metropolitano, e *agglomeration du Grand Nouméa* ku e komunidatnan Le Mont-Dore, Dumbéa i Païta, ta konta ku 179.509 habitante. E ta un di e siudatnan den e region pasífiko ku ta krese mas lihé.

Na momento di su fundashon na 1854, e siudat tabata yama Port-de-France. E kambio di nòmber pa Nouméa ta datá for di 1866.


Armoiries Nouméan fr.png|Eskudo di Nouméa
Aero-stanley01.jpg|Le Stanley
Gustavia

**Gustavia** ta kapital di e isla karibense di Sint Barth (Saint Barthélemy). Originalmente e tabata yama Le Carénage. E lugá a risibí su nòmber di rei Gustav III di Suesia despues ku Suesia a kumpra e isla for di Fransia na 1784. Na 1878 Suesia a bende e isla bèk na Fransia.
Violencia di genero

**Violencia di genero** ta violencia cu un persona ta sufri pa motibo di su genero of sexo. Violencia di genero ta un termino amplio cu ta inclui hopi forma di violencia, y por ser comete pa individuo, grupo of estadonan. Ora e violencia bira un asesinato masivo, ta papia di genocidio di genero. 

## Hende muhe
Aunke e termino mes ta uno di genero neutral y tambe ta existi diferente forma di violencia di genero contra homber y mucha homber, den practica e termino ta para sinonimo pa violencia contra hende muhe y mucha muhe. Esey ta mustra tambe for di e definicion den e declaracion di Nacionnan Uni di 1993 tocante violencia contra hende muhe, cu ta 'tur acto di violencia basa riba sexo cu ta resulta of por resulta den daño fisico, sexual of psicologico na hende muhe of sufrimento di hende muhe, incluyendo e menasa di tal actonan di violencia, forsa òf cualkier privacion di libertad, sea cu esaki ta tuma luga den e espacio publico of priva.' Ademas mester nota cu e por origina for di un desbalansa di poder entre hende homber y hende muhe.

Na 1993, na asamblea general, Nacionnan Uni (ONU) a aproba e *Declaracion tocante eliminacion di violencia contra hende muhe*, y na 1999, riba proposicion di Republica Dominicano cu apoyo di 60 pais mas, a declara 25 di november Dia Internacional pa Eliminacion di Violencia contra Hende Muhe.

## Mira tambe
* Incel
Violencia domestico

**Violencia domestico** ta violencia físico of verbal comete door di famia mes of un persona for di e cas di e victima.

E termino 'domestico' no ta referí na e luga caminda e violencia ta tuma luga, sino na e relacion entre e agresor y e victima, por ehempel (ex-)pareha, miembro di famia y otro parientenan. Pesey e ta ser yama tambe violencia den relacionnan di dependencia.

Algun ehempel di violencia domestico ta: 
* violencia di (ex-)pareha, 
* maltrato y negligencia di mucha, 
* violencia entre ruman, 
* maltrato di hende grandi, 
* violencia relaciona cu honor, 
* matrimonio forsa y preso matrimonial, 
* femicidio (asesinato di muhe), 
* mutilacion genital femenino, 
* maltrato di mayornan door di nan yiunan i 
* maltrato di adolescentenan door di nan mayornan of otro hende di nan edad.
Igualdad di genero

**Igualdad di genero** ta e creencia cu tur hende ta igual y mester haya trato igual den comunidad y dilanti ley, irespecto nan identidad di genero, sexo of orientacion sexual. E ta encera un estado di acceso facil na recurso y oportunidadnan sin importa genero, incluso participacion economico y decisionnan; y un estado di balora diferencianan di comportacion, aspiracion y necesidadnan di un modo igual, sin importa genero. 

Awendia e termino mas bieu "igualdad entre hende muhe i hende homber" a wordo reemplasa pa e termino "igualdad di genero" cu ta mas neutral. Esaki ta pa mustra riba e derecho igual riba igualdad entre hende homber, hende muhe y hende di diferente genero.

Igualdad di genero a bira actual na Europa entre otro door di e creacion di e Instituto Europeo pa Igualdad di Genero (*European Institute for Gender Equality*, EIGE) como agencia di Union Europeo. E instituto aki a desaroya e *Gender Equality Index*, un indicador cu ta midi e igualdad di genero den Union Europeo y su estadonan miembro. Na 2013 e indice aki a wordo publica pa prome biaha.
Marianismo

**Marianismo** ta idealisa e rol di genero feminino tradicional caracterisa pa sumision, altruismo, celibatario, hiperfeminino, y principalmente sirbi pa afirma e actitud machista masculino. Marianismo ta inherente sexismo y ta considera como e otro cara di machismo. 

Aunke un definicion di marianismo no a surgi te na aña 1973, e concepto ta data for di tempo di colonisacion. Ora e Spañonan a yega loke awendia ta conoci como Sur America, nan a trece nan creencianan Catolico Romano hunto cu nan. Ademas, den nan bijbel y arte, nan tabata adora un figura di loke nan tabata acredita e definicion di un hende muhe puro, Birgen Maria.

Aunke e por parse positivo pa hende muhe ta ser considera como creacion casi divino, e no ta permiti hende muhe pa ta nan propio persona. Nan independencia y libertad ta ser sofoca pa e calidad di Santo Divino. Marianismo tin un impacto generalmente negativo riba salud mental di hende muhe. Marianismo no ta solamente mara na grado halto di ansiedad y depresion, sino tambe e ta cultiva un cultura di autocensuro cu ta ser percibi como miho pa e famia. Hende muhe ta condiciona pa ta pasivo, sacrifica, y incapacita. Consecuentemente, nan tin mas chens di ta victima di violencia basa riba genero. Femicidio, ta un ehempel di violencia contra hende muhe. Na Aruba un di cada tres hende muhe ta victima di abuso fisico, verbal, y emocional.
Homo (genero)

***Homo*** (Latin: hende) ta un genero den e famia di simio grandi (*[[Hominidae]]*). Hende moderno (*Homo sapiens*) ta e unico especie di e genero aki cu ainda ta isisti.

Tin dos teoria principal tocante e plamamento mundial di *Homo sapiens*. Sigun cu e *modelo multi-regional*, *Homo sapiens* lo tabatin varios antepasado plama den diferente region. Sinembargo, e teoria mas ampliamente acepta ta e hipotesis di un solo origen, cu ta postula cu *Homo sapiens* tin un origen comun.

## Taxonomia

* Geslacht: ***Homo*** (**Hende**) (1 Especie)
** Especie: *[[Homo antecessor]]* †
** Especie: *[[Homo cepranensis]]* †
** Especie: *[[Homo denisova]]* †
** Especie: *[[Homo erectus]]* †
*** Subespecie *[[Homo erectus erectus]]* †
*** Subespecie *[[Homo erectus javanicus]]* (Hende di Java) † 
*** Subespecie *[[Homo erectus lantianensis]]* (Hende di Lantian) †
*** Subespecie *[[Homo erectus meganthropus]]* †
*** Subespecie *[[Homo erectus nankinensis]]* (Hende di Nankin) †
*** Subespecie *[[Homo erectus pekinensis]]* (Hende di Pekin) †
*** Subespecie *[[Homo erectus soloensis]]* (Hende di Solo) †
*** Subespecie *[[Homo erectus tautavelensis]]* (Hende di Tautavel) †
*** Subespecie *[[Homo erectus wushanensis]]* (Hende di Wushan) †
*** Subespecie *[[Homo erectus yuanmouensis]]* (Hende di Yuanmou) †
** Especie: *[[Homo ergaster]]* †
** Especie: *[[Homo floresiensis]]* (Hende di Flores) †
** Especie: *[[Homo georgicus]]* †
** Especie: *[[Homo habilis]]* †
** Especie: *[[Homo heidelbergensis]]* (Hende di Heidelberg)†
** Especie: *[[Homo helmei]]* †
** Especie: *[[Homo naledi]]* † 
** Especie: *[[Homo neanderthalensis]]* (Neandertal) † 
** Especie: *[[Homo rhodesiensis]]* (Hende di Rodesia) †
** Especie: *[[Homo rudolfensis]]* †
** Especie: *[[hende|Homo sapiens]]* (Hende)
Chauvinismo

**Chauvinismo** (*Shovinismo* na Corsou/Boneiro) ta e creencia iracional den superioridad of dominacion di un propio grupo of pueblo, kende ta ser mira como fuerte y virtuoso, mientras cu otronan ta ser considera como debil, indigno of inferior. Enciclopedia Britanica ta describi esaki como un forma di patriotismo y nacionalismo excesivo i irazonabel, un fe ferviente den excelencia y gloria nacional. Sinembargo, no tin un norma obhetivo pa determina ki ora patriotismo ta bira chauvinismo.

## Origen
E termino tin su origen den e leyenda di e solda, Nicolas Chauvin, ku a keda heridá gravemente den e Gueranan Napoleonico y a ricibi un pensioen scars pa su heridanan. Apesar di esaki y e impopularidad di Napoleon despues di su abdicacion, el a mantene un dedicacion absoluto na dje. Esaki tabata motibo pa burla di Chauvin den comedianan popular Frances di komienso di siglo 19, locual a dun'e un status semi-mitico.

## Chauvinismo den sociologia
E termino chauvinismo ademas ta wordo uza hopi biaha den sociologia pa caracterisa otro actitudnan superior, manera chauvinismo social of di genero (mira tambe machismo).

Na Merca, chauvinismo ta ser uza tambe como version cortico pa "chauvinismo masculino", cu ta referi na hombernan cu ta patriarcal y cu tin un creencia y actitud di por reclama superioridad riba hende muhe solamente a base di nan genero. Den e añanan 70 e movemento femenista a uza e termino "chauvinismo masculino" den un forma mas grave cu e insulto "MCP" (*male chauvinistic pig*).

E prome uzo documenta di e termino "chauvinismo masculino" tabata na 1935,  den e obra teatral *Till the Day I Die* di Clifford Odets.
Etnologia

**Etnologia** (derivá di griego: *ethnos* ku ta nifiká 'pueblo' i *logia* ku ta nifika 'siensia'), tambe konosí komo **[[antropologia kultural|antropologia sosial, kultural o sosiokultural]]**, ta un siensia empíriko ku ta studia, kompará i analisá e karakterístikanan di diferente pueblo i e diversidat di estilo di bida humano for di un solo perspektiva.

Etnologia a surgi promé den museonan etnológiko i for di fin di siglo 19 e ta ser siñá komo un siensia independiente na universidatnan, inisialmente komo etnologia na Alemania, antropologia sosial na Gran Bretania i antropologia kultural na Merka. Den e mundu anglosakso, etnologia ta wòrdu konsiderá komo un ramo di antropologia (siensia humano) , mientras den Oropa kontinental e tabata wòrdu konsiderá mas komo un siensia natural (antropologia físiko) i komo un ramo di investigashon etnológiko den vèlt, ku awe no ta wòrdu praktiká mas. 

Originalmente etnologia tabata enfoká hopi riba e tema di ko-eksistensia di mas o menos 1.300 grupo étniko i pueblonan indígena ront mundu. Awendia e enfoke ta riba e práktika i ideanan kultural di un gran variedat di grupo i entidatnan sosial, ku semper ta wòrdu investigá den konekshon ku strukturanan polítiko i ekonómiko. Ta investigá tambe institushon i organisashonnan, por ehempel ku referensia na e kontekstonan di bida den sosiedatnan industrial moderno, den áreanan urbano, òf den relashon ku migrashon. Otro ehempel di estudio etnológiko moderno ta e enfoke riba e manera ku patronchinan kultural den e diferente sosiedatnan a ser eliminá i remplasá pa nobo. Hopi investigadó ta konsentrá riba e tema di identidat étniko i ta duna tambe atenshon na e manera ku hende ta funshona komo sernan kultural.

Entre e investigadónan di Karibe Hulandes, ku a kontribuí ku estudionan etnológiko lokal, por menshoná Elis Juliana, Rose Mary Allen, Paul Brenneker i Boy Antoin.
Antropologia

**Antropologia** (griego: ανθρωπολογία; antrop ta nifiká 'tokante sernan humano', i logia ta nifiká 'siensia') ta un siensia ku ta studia hende den tur su aspekto, tantu físiko komo kultural, tantu den presente komo den pasado, inkluyendo e espesienan Homo di pasado.  Antropologia ta forma parti di e siensia di komportashon i di siensia sosial. Un persona ku a studia antropologia ta yama antropólogo.

E meta prinsipal di antropologia ta pa kontestá e preguntanan: *Kiko ta hasi nos humano i di kon?*

Antropologia ta un siensia sosial biológiko i históriko ku ta yuda nos siña di ki manera gruponan di hende ta meskos, i di ki manera nan ta diferensia den tur parti di mundu. Antropólogonan ta hasi investigashon na hopi lugá i ta studia kon hende ta biba awor i kon nan lo a biba den pasado. Nan ta hasi investigashon den siudatnan moderno, pueblonan chikitu, tribu i den kunuku.

## Divishon
Dor di e tereno amplio ku antropologia tabata kubri, a introdusí for di meimei di siglo 20 un divishon den kuater sekshon grandi:
* arkeologia (antropologia di pasado) ta studia aktividat humano dor di investigashon di evidensia físiko;
* antropologia biológiko òf físiko ta studia e desaroyo biológiko di hende;
* antropologia lingwístiko ta studia kon idioma ta influensiá bida sosial;
* antropologia sosiokultural (antes etnologia), unda antropologia sosial ta studia e patronchinan di komportashon, miéntras ku antropologia kultural ta studia e nifikashon kultural, inkluyendo norma i balornan.

Banda di esakinan a desaroya tambe: antropologia ekonómiko, antropologia generashonal, antropologia kriminal, antropologia marítimo, antropologia médiko, antropologia polítiko, antropologia religioso, antropologia visual, antropologia sientífiko, antropologia filosófiko i antropologia di organisashon.
Alpen

E **Alpen** ta un kadena di seru na Oropa ku ta ekstende for di e kosta mediteráneo franses den sùitwest te e plano di Pannon den e parti ost. E superfisie di e serunan ta mas ku 200.000 km2. E Alpen ta parti di ocho estado: Austria (29%), Italia (27%), Fransia (21%), Suisa (13%), Alemania (5,8%), Slovenia (3,5%), Liechtenstein (0,08%) i Monaco (0,001%). Por bisa ku Hungria tambe ta pertenesé na esaki, ya ku e Seru di Odenburg na su frontera ta pertenesé na e serunan di Alpen. Den total tin mas o ménos 13 mion hende ta biba den henter e teritorio alpino.

Solamente den e parti west di e serunan tin kumbre di 4000 meter di altura. E kumbre di mas haltu ta Mont Blanc (4808 m), situá riba e frontera franses-italiano. Mas aleu tin 82 otro kumbre ku un haltura riba 4000 m. E Alpen ta un kadena di montaña relativamente hóben, formá durante e orogenesia alpino den e periodo tersiario. Den Alpen ta nase hopi riu grandi oropeo, manera e riunan Rhone, Rhin, Po i Inn. 

E Alpen ta forma un barera geográfiko importante den Oropa. Desde prehistoria e pasonan di Alpen ta un konekshon importante entre suit i nort di Oropa. Den siglo 21 tambe un selekshon di pasonan di seru (i túnel) ta di importansia internashonal.

## Mira tambe
* Alpen Suiso
Haiku

**Haiku** (&nbsp;) ta un forma di poesia cortico cual a origina na Hapon. Contrastando otro tipo di poema, haiku no ta un poesia ritmico. Den luga di esey, e forma di poesia aki ta aplica reglanan riba tereno di silaba. 

## Historia

Na siglo diestres, haiku inicialmente a cuminsa como e introduccion pa poesia di *[[renga]]*, cual ta un poema oral y un colaboracion entre multiple poeta*.* Pa siglonan, e poesia, *tanka*, tabata esun mas comun na Hapon. Haiku a separa for di renga den siglo diesseis y na siglo diesshete Matsuo Basho (1644–1694) a domina den e arte di haiku cual ta considera como e momento cu haikua a surgi. Haiku ta e forma di poesia Hapones mas popular, tanto na Hapon como otro parti di mundo.

Na Europa haiku a haya reconosemento na añanan cincuenta di siglo binti, ora cienctificonan di literatura a cuminsa studia e arte Hapones aki. E poeta Flamenco, Luk Gybels, ta conosi pa su haiku. 

Na Corsou, Elis Juliana, a publica na 1993 un obra di haiku yama, *[[Un mushi di haiku|Un mushi di Haiku]]*. Elis Juliana a crea y skirbi haiku original den Papiamento. Asina, Elis Juliana a haci su prome intento pa demonstra e balor, forsa y rikesa di idioma Papiamento.

## Forma
Un haiku tin en total 3 liña y 17 silaba. E prome liña tin 5 silaba, e di dos tin 7, y delasto tin 5. Esaki ta forma e sigiuente patrona di silaba: 5-7-5. Haiku su subheto di enfoke ta naturalesa. Ademas, haiku ta pone infasis riba su simplicidad, intensidad, y expresion franco.

E forma di haiku menciona anterior ta considera como e forma occidental. Haiku Hapones tradicional hopi biaha ta desfia di e reglanan aki. Por ehempel, Matsuo Basho a yega di skirbi un haiku cual e di dos liña tabata consisti di 9 silaba. Awor, haiku occidental tambe ta experimenta pa desfia di e reglanan antiguo nan aki. Sinembargo, e experimentonan aki ta limita, nunca un haiku a ser produci cu mas cu 17 silaba.
Felipe VI di Spaña

**Felipe VI** (**; ☆ 30 di yanüari 1968 na Madrid) ta e Rei di Spaña aktual for di su asenshon na trono na 2014, ora el a ser proklamá dilanti *Cortes Generales* despues ku e abdikashon di su tata a bira efektivo.

Dia 21 di yanüari 1977 a otorga ofisialmente e título di Prinsipe di Asturias. E konseshon aki a tuma lugá sin ku e legítimo heredero di e korona di Spaña, Juan de Bourbon, a renunsiá su derechonan dinástiko, ku a tuma lugá dia 14 di mei di 1977.

Na 2004, Felipe a kasa ku e eks-reportero Leticia Ortiz ku ken e tin dos yu muhé: e heredero di su herensia Leonor, Prinsesa di Asturias i Sofia di Hispania.
Nicolas Susana

**Nicolas Obispu Susana** (☆ 18 di desèmber 1916 na Westpunt - † 20 di aprel 2003), mas konosí komo **Shon Colá**, tabata un kantante di tambú di Kòrsou. E tabatin un stèm remarkabel i un kapasidat grandi pa improvisá. Awendia e ta konsiderá komo e kantante mas grandi ku e género di tambú a produsí.

## Biografia
Susana a nase na Westpunt, Bandabou den un famia di kantante. No ta pornada e tabata yama su mes kantadó di tambú di rasa. Su tata tabata un kantadó di salve (un kantadó di funeraria ku ta kanta kantika religioso den latin kibrá) i su mama, Seferina Susana (Sefe), tabata un kantadó di tambú. For di edat di 4 aña el a muda serka su tanta den bario di  Dominguito na Willemstad. Susana su karera di kantante a kuminsá den e banda Melodium Boys. Nan tabata toka kansionnan kubano di e trahadónan di Kòrsou ku a regresá for di e feltnan di kaña na Cuba. Susana tambe a kanta bintisinku aña den e koro di misa di Janwé. Na 1933 el a hasi su debut komo kantadó di tambú na Sabelita di Bartó, den Hanch'i Punda. Na un dado momentu el a kuminsá su mes grupo.

Su karera musikal ta span un periodo di sinku dékada. E tin un seri di 50 komposishon di tambú konosí riba su nòmber. Un kantidat di aña tabata solamente posibel pa kanta tambú den públiko riba Aña di la Reina, e resto di aña e tabata prohibi pero den sekreto e tabata sosodé. Na 1947 el a produsí e promé disko di Kòrsou ku músika tambú. Shon Cola tabata kanta di kos ku a pasa den e komunidat kurasoleño i tabata pone e akontesimentunan aki den diskushon ku su músika.

## Honor
Na 1982 Susana a risibí e premio Cola Debrot, e premio kultural di mas prestigioso di Karibe Hulandes, pa su kontribushon na desaroyo di e músika di tambú.
E Museo di Tambú Shon Cola, situá den un kas históriko den Willemstad ku un kolekshon tokante e historia di e tambú na Kòrsou i su ekspanshon, a wòrdu nombrá na su nòmber.

## Diskografia

* 1982: *Musika Krioyo di Kòrsou,* Kola i su grupo di tambú (CD).
* 1988: *Kompilashon Tambú di Kòrsou,* Kola i su grupo di tambú (CD)
Heterosexualidad

**Heterosexualidad** ta un sexualidad caracterisa door di preferencia exclusivo pa un persona di e otro sexo. E termino ta referí un banda na actonan sexual y/o deseonan entre personanan di diferente sexo y otro banda na un identidad sexual o orientacion sexual caracterisa pa un deseo romantico o sexual pa personanan di e otro sexo.

Heterosexualidad ta un composicion di e palabra griego *heteros*, cu ta nifica *otro (di dos)*, y e palabra latin sexualidad. E termino a surgi na cuminsamento di siglo 20, ora e termino homosexual tabata existi pa algun decada caba.

Comportacion heterosexual ta responsabel pa e reproduccion di mayoria di bestia, incluso e ser humano. Den caso cu considera sexualidad como algo cu tin solamente e meta di reproduccion, heterosexualidad ta un pleonasmo, ya cu reproduccion sin inseminacion no ta sosodé serca e ser humano.

## Mira tambe
* Sexualidad
* Homosexualidad
Movimiento Patriotico Arubano

**Movimiento Patriotico Arubano (MPA)** ta un partido politico Arubano, funda na aña 2005 pa Monica Kock y un grupo di disidente di partido PPA. E partido tabata activo y representa den parlamento di Aruba entre 2005 y 2009. Esaki ta e prome partido funda pa un hende muhe den e historia politico di Aruba. 

## Fundacion
Un crisis den e liderazgo tras di partido PPA na mei 2005 a causa un kiebro den e partido. Monica Kock, presidente di partido y number 3 riba e lista di PPA na 2001, ta sali hunto cu algun otro disidente for di partido. MPA ta wordo funda 23 di juni 2005 cu Kock como presidente y lider di partido.

## Participacion den eleccion parlamentario
### Eleccion 2005
MPA a participa na e eleccion parlamentario di 2005 a penas tres luna despues di su formacion. E partido, cu ta para pa igualdad den sentido mas amplio, a haci campaña bou di e lema "Tur hende ta conta", logrando 3.661 di en total 51.317 voto durante e eleccion aki y su prome asiento. Ademas MPA a surpasa PPA cu mas di 2000 voto y a bira e di tres partido mas grandi tras di MEP y AVP. Kock ta bira miembro y lider di fraccion den parlamento.

### Eleccion 2009
MPA a participa na e eleccion aki cu 28 candidato riba lista, encabesa pa Monica Kock. E partido a haya 2.444 voto cu ta representa 4,43% di e total di voto, perdiendo e unico asiento den Parlamento di Aruba.

Despues di e perdida di asiento Monica Kock a sali for di politica y e partido a bira inactivo.
Juriën Gaari

**Juriën Godfried Juan Gaari** (☆ 23 di desèmber 1993 na Kerkrade, Hulanda) ta un futbolista profeshonal hulandes-kurasoleño i internashonalista. Por lo general e ta hunga komo defensor i a debutá na 2016 den e selekshon nashonal di Kòrsou.

## Karera
### Karera den klup
Gaari a hunga den hubentut na SV De Musschen, Overmaas Rotterdam i Excelsior, kaminda el a sali na 2012 pa hunga na VV Smitshoek. Entre 2012 i 2014 e tabata un balor fiho aki i entre otro el a drenta den akshon den e wega di kopa kontra NAC Breda. Despues di e periodo aki el a bai Kozakken Boys, unda tambe el a bira un balor fiho. Despues di kuater temporada i un promoshon el a bai RKC Waalwijk. El a debutá pa e promé tim riba 17 di ougùstùs 2018, den e wega di kas ku wòrdu ganá ku 1-0 kontra Telstar.

### Karera internashonal
Pa su raisnan Gaari ta representá e selekshon nashonal di Kòrsou. El a debutá dia 6 di òktober 2016, den un wega di kualifikashon pa Kopa Karibe ku a wòrdu ganá ku 3-0 kontra e selekshon di Antigua i Barbuda. 

El a partisipá ku Kòrsou na torneo Kopa Oro na 2017 i 2019. Gaari a skor su promé gol pa Kòrsou dia 25 di yüni 2019 den e último minüt di e último wega di grupo kontra Jamaica, empatando 1-1. E tabata un gol históriko pa su selekshon, ku a permití nan klasifiká pa promé biaha den historia pa kuart final di e torneo aki.

## Link eksterno
* Profil i statistik di Juriën Gaari riba transfermarkt.nl
Kopa Karibe

**Kopa Karibe** (**Copa Caribe** òf **Caribbean Cup**) tabata un torneo internashonal di futbòl ku a wòrdu teni entre 1989 i 2017. E torneo tabata destiná pa e ekiponan nashonal di e 30 pais miembro di Union Caribense di Futbol (CFU). E tabata sirbi tambe komo klasifikashon pa e Kopa Oro di CONCACAF, e torneo mas haltu pa selekshonnan di e konfederashon CFU.

E nòmber ofisial di e torneo a kambia varios biaha. Anteriormente e torneo tabata yama Caribbean Championship (1989-1990), for di 1991-1998 Shell tabata sponsor di e torneo y e torneo tabata yama Shell Caribbean Cup / Shell Copa Caribe y for di 2005 Digicel tabata sponsor y e torneo tabata yama Digicel Caribbean Cup (2005-2014). Na 2008, e torneo a wòrdu organisá bou di e nòmber Caribbean Championships 2008. E edishonnan intermedio (1999-2001) a tuma lugá komo Caribbean Cup of Nations. Na 2017 e tabata yama Scotiabank Caribbean Cup.

Trinidad i Tobago, ku a gana ocho biaha, i Jamaica, ku a gana seis biaha, tabata e timnan mas eksitoso, ku a gana 14 di e 18 titulo. Martinique, Haiti, Cuba y Kòrsou (2017) tambe a gana e torneo.

Na 1990, riba e delaster dia di e torneo, un lantamentu na Trinidad i Tobago, e pais anfitrion, dor di e Jamaat al Muslimeen a obliga pa abandoná e torneo faltando solamente e final i e wega di play-off pa e di tres lugá. Ademas, e torneo no a tuma lugá na 2000, 2002 i 2003.

E edishon di 2017 di e torneo tabata e di 19 i último. Na 2018 a eliminá e torneo i esaki a keda remplasá pa un torneo nobo, e CONCACAF Nations League.

## Tabla di medaya
Antropologia kultural

**Antropologia kultural** (tambe yamá etnologia, antropologia sosial òf antropologia sosiokultural), ta e siensia ku ta studia e komportashon sosial, e struktura ekonómiko i e religion di pueblo i grupo di poblashon. E ta un di e kuater kamponan di antropologia. E otro kamponan di antropologia ta arkeologia, antropologia biológiko i antropologia lingwístiko. No mester konfundí antropologia kultural ku kultura popular (*volkskunde*).

## Kompleksidat di kultura
Antropologia kultural ta un ramo di siensia relativamente nobo, ku sinembargo a desaroyá su mes ampliamente. Den siglo XIX, kolonialismo a inspirá hende pa koloká diferente grupo di komunidat den diferente kultura, mientras antropologia kultural di awendia ta e siensia ku ta studia e interrelashon entre diferente kultura. E tin un metodologia di investigashon ekstenso, ku ta inkluí observashon di partisipante (yamá "trabou den vèlt", komo e ta eksigí pa e antropólogo pasa un periodo di tempu largu na e lugá di investigashon), entrevista i enkuestanan.

Kultura a resultá mas kompliká ku promé a pensa. No solamente e kulturanan ta flexibel i ta kambia, pero tambe no tin un divishon klá entre e diferente kulturanan. Antropólogonan ku a traha hopi riba e konsepto di kultura i e influensia di kultura ta Arjun Appadurai i Pierre Bourdieu.

## Karibe Hulandes
Antropólogonan kultural konosí den Karibe Hulandes ta, entre otro:
*  Rose Mary Allen
*  Luc Alofs
*  Francio Gaudeloupe

## Literatura
*Roosens, Eugeen, *Sociale en culturele antropologie*, Acco, 1984, ISBN 90-334-1097-4
*Fox, Robin, *Kinship and marriage: an anthropological perspective*. Cambridge etc.: Cambridge University Press, 1983 . 266p.
*Stone, Linda, *Kinship and Gender. An Introduction*. Westview Press, 1997.
*Barnard, Alan & Good, Anthony, *Research Practices in the Study of Kinship*. ASA Research Methods in Social Anthropology 2, 1984.
*Holy, Ladislav,  *Anthropological perspectives on kinship*. London/Chicago: Pluto Press, 1996.
*Parkin, Robert, *Kinship. An Introduction to Basic Concepts.* Blackwell Publishers, 1995.
*Dekker, T., Roodenburg, H., [et al.], *Volkscultuur. Een inleiding in de Nederlandse etnologie.* Sun 2000.
Antropologia lingwístiko

**Antropologia lingwístiko**  ta e estudio interdisiplinario, basa riba antropologia i lingwístika, ku ta eksplorá kon idioma ta influensiá bida sosial. E ta analisá kon idioma ta forma komunikashon, identidat sosial i pertenensia na un grupo; ta organisá kreensianan i ideologia kultural na gran eskala, i ta desaroyá un representashon kultural komun di mundu natural i sosial. Antropologia lingwistiko ta traha segun base etnográfiko pa produsí relato tokante e strukturanan lingwístiko manera nan ta mustra den seno di gruponan humano den un espasio i tempu definí.

Antropologia lingwístiko a surgi komo supdisiplina di antropologia for di e esfuerso pa dokumentá idiomanan den peliger i a krese durante e último siglo, abarkando mayoria aspekto di e struktura i uso di idioma.

## Mira tambe
* Arkeologia
* Antropologia biológiko
* Antropologia kultural
Antropologia biológiko

**Antropologia biológiko**, tambe konosí komo antropologia físiko, ta e siensia ku ta studia e aspektonan biológiko i di komportashon di e ser humano, su antepasadonan hominino ekstinto, i primatenan no-humano relashoná, partikularmente for di un perspektiva evolushonal. E ta un di e kuater kampo prinsipal di antropologia, huntu ku arkeologia, antropologia kultural i antropologia lingwístiko.

E disiplina ta enfoká prinsipalmente riba kon kurpa humano a kambiá ku tempu, komparando anatomia humano ku esun di otro primate. Investigashon den antropologia biológiko ta regularmente duna bista riba e evolushon humano.

Área importante di antropologia biológiko òf físiko ta inkluí paleoantropologia i primatologia. Antropologia biológiko ta integrá evidensia di restunan fósil, e skelèt humano, genétika, antepasadonan primate, adaptashonnan humano i komportashon.
Rangelo Janga

**Rangelo Maria Janga** (☆ 16 di aprel 1992 na Rotterdam) ta un futbolista profeshonal hulandes-kurasoleño i internashonalista. Desde 2016 e ta hunga komo delantero pa e selekshon nashonal di Kòrsou.

## Karera
Komo hoben Janga a hunga den diferente klub den e region di su lugá natal Rotterdam, entre nan e tempu ei Hoofdklasser Excelsior Maassluis. Den e temporada 2008/09 komo hungadó di Excelsior el a wòrdu skohé komo mihó hungadó di *Eredivisie* pa B-junior. E temporada ei el a saka 14 gol. For di temporada 2009/10 el a hunga den e hóbennan di Willem II. Aunke na e momentu ei e tabata un A-junior di promé aña, el a resultá den e 'ekipo di promesa'. E temporada siguiente el a hunga den e liga A-hubenil di e akademia regional di Willem II/RKC. 

### Karera den klup
Na 2010 Janga a debutá den division di honor pa Willem II. Na desèmber 2011 e club ta pasa Janga pa Excelsior pa e resto di e temporada. Ku esaki el a baha for di Eredivisie e temporada ei. Excelsior a tuma e luga definitivo di Willem II despues di e periodo di huur. Den temporada 2014/15 Janga tabata bou kontrakt ku Omonia Aradippou, na e momentu ei aktivo den e di dos division di Chipre.
Na yüni 2016 e ta firma un kontrakt te mei 2019 ku AS Trenčín, e kampeon di Slovakia di e temporada anterior. Den un temporada i mei el a hunga 58 wega na Trenčín den kua el a skor 33 gol.

Janga a firma ku Astana dia 20 di yüli 2018. A base di un akuerdo di fiamentu te ku 30 di yüni 2020 el a muda pa Lugano dia 17 di febrüari 2020. Na 22 di ougùstùs 2020, Janga a muda pa NEC Nijmegen riba un kontrato di fiamentu pa un aña. Na 31 di ougùstùs 2022, el a firma ku CFR Cluj di Rumania. Na sèptèmber 2023 el a bai Israel pa hunga pa e klup di promé liga Ihoud Bnei Sachnin. Aki el a disolbé su kontrakt na final di e aña kalendario i a swich pa Nea Salamis Famagusta na Chipre.

### Karera internashonal
Janga a partisipá den e selekshon Oranje U-17 na e Kopa Oropeo di Sub-17 di 2009 i a alkansa e final ku e ekipo aki. 

Nase na Hulanda di mayornan prosedente di Kòrsou, Janga a wòrdu reklutá pa e selekshon nashonal di Kòrsou. El a debutá dia 24 di mart 2016 den e promé buèlta di e klasifikashon pa Kopa di Karibe 2017, kual wega kontra Barbados a termina den derota 0:1. Dia 5 di òktober 2016, el a skor su promé gol pa Kòrsou den un viktoria di 3-0 riba Antigua i Barbuda den e di tres buèlta di e klasifikashon pa Kopa Karibe 2017. Na 2017 Janga a gana e final di Kopa Karibe ku e selekshon di Kòrsou, vensiendo Jamaica ku 2:1 y a partisipá na Kopa Oro di CONCACAF 2017.

Entre 2019 i 2023, e tabata un di e mihó goliadónan di Kòrsou, huntu ku Leandro Bacuna. Mas aleu, dia 13 di òktober 2023, den un derota di 2:1 kontra di e selekshon nashonal di futbòl di Panama durante e Liga di Nashonnan di CONCACAF 2023-24, el a anotá su di 15 gol birando e máksimo goliadó di Kòrsou.

*segun datos te ku 13 di òktober 2019

## Link eksterno
* Profil riba national-football-teams.com
* Profil riba soccerway.com
*  Profil i statistik di Rangelo Janga riba transfermarkt.nl